ব্যাটিং ব্যর্থতায় ফের ব্যাকফুটে ভারত! বাড়ছে হোয়াইটওয়াশের আশঙ্কা

ওয়েব ডেস্ক: গুয়াহাটি টেস্টের (Guwahati Test) প্রথম দু’দিন ব্যাটিং করে ভারতের সামনে রানের পাহাড় গড়ে দক্ষিণ আফ্রিকা (India Vs South Africa)। রবিবার ৪৮৯ রানে শেষ হয় প্রোটিয়াদের প্রথম ইনিংস। দিনের শেষে ব্যাট করতে নেমে ৯ রান করে ভারত। তৃতীয় দিনের শুরুতে সাবধানে খেলার চেষ্টা করলেও একের পর এক উইকেট হারায় ভারত। চা বিরতির আগে পর্যন্ত ভারত ৪ উইকেট হারায়। রান হয় মাত্র ১০২।

ভারতের ব্যাটিং ব্যর্থতা শুধুমাত্র চা-বিরতি পর্যন্তই সীমাবদ্ধ থাকেনি। দ্বিতীয় সেশনের শুরুতেও ধারাবাহিকভাবে উইকেট হারাতে থাকে ভারত। এক এক করে সাজঘরে ফিরতে থাকেন মিডল-অর্ডারের ব্যাটরারা। এই প্রতিবেদন লেখা পর্যন্ত ভারত ৭ উইকেট হারিয়ে ১২৮ রান তুলেছে। অর্থাৎ, প্রথম ইনিংসে এখনও ৩৬১ রানে এগিয়ে রয়েছে দক্ষিণ আফ্রিকা।

আরও পড়ুন: বাবার পর অসুস্থ স্মৃতির হবু বর! যেতে হল হাসপাতালে, এখন কী অবস্থা?

যেভাবে এগোচ্ছে গুয়াহাটি টেস্ট, তাতে করে ভারতের হারের আশঙ্কা বাড়ছে সময়ে সময়ে। এর নেপথ্যে ব্যাটিং এবং বোলিং দুই বিভাগের ব্যর্থতাকেই উল্লেখ করা যায়। কারণ দক্ষিণ আফ্রিকা এই একই পিচে যখন ব্যাটিং করছিল, তখন তাঁদের খেলতে বিশেষ একটা অসুবিধা হয়নি। কিন্তু তৃতীয় দিনের শুরু থেকে ব্যাটে-বলে করতেই সমস্যায় পড়তে দেখা যায় ভারতের তরুণ ব্যাটারদের।

ইডেনে লজ্জাজনক হারের পর যদি গুয়াহাটি টেস্টেও হারতে হয়, তাহলে ঘরের মাঠে আরও একটা টেস্ট সিরিজে হোয়াইটওয়াশ হতে হবে টিম ইন্ডিয়াকে। আর তেমনটা হলে, প্রধান কোচ হিসেবে গৌতম গম্ভীরের ভূমিকা নিয়ে প্রশ্ন আরও জোরালো হবে। একইসঙ্গে তাঁর হট-সিটে অন্য কাউকে বসানোর দাবিও উঠবে। তবে ক্রিকেট অনিশ্চয়তার খেলা, তাই ম্যাচ শেষ না হওয়া অবধি ফলাফল নিয়ে না ভাবাই শ্রেয়।