ঝুলছে চুনকামের খাঁড়া! গম্ভীরের ভুলেই কি করুণ দশা ভারতীয় দলের?

ওয়েব ডেস্ক: দক্ষিণ আফ্রিকার বদান্যতায় ফলো-অনের লজ্জা থেকে বাঁচলেও কি চুনকামের হাত থেকে রেহাই পাবে ভারত? গুয়াহাটি টেস্টের (Guwahati Test) তৃতীয় দিনের খেলা শেষে এই প্রশ্নটাই ঘুরপাক খাচ্ছে দেশের ক্রিকেট মহলে। সেই সঙ্গে ঘরের মাটিতে আরও এক টেস্ট সিরিজ (India Vs South Africa) হারের খাঁড়া ঝুলছে দলের উপর। এই পরিস্থিতির জন্য দলের প্রধান কোচ গৌতম গম্ভীরকে (Gautam Gambhir) দায়ী করছেন অনেকেই। সোশ্যাল মিডিয়ায় তাঁকে বরখাস্ত করার দাবিতে উপচে পড়ছে হাজার হাজার পোস্ট। কিন্তু আদতে ভারতীয় দলের ল্যাজেগোবরে অবস্থার জন্য কি কোচই দায়ী? চলুন দেখে নেওয়া যাক।

ইডেনের পর গুয়াহাটি- দুই টেস্টের তিন ইনিংসেই ব্যাটিং ব্যর্থতা ভুগিয়েছে ভারতকে। ইডেনে বোলাররা ভালো পারফর্ম করলেও ব্যাটারদের দায়িত্বহীনভাবে খেলা, ভুল শট নির্বাচন এবং ধৈর্য্যচ্যুতির কারণে তাসের ঘরের মতো ভেঙে পড়ে টপ-অর্ডার থেকে মিডল-অর্ডার। গুয়াহাটি টেস্টেও সেই ছবির বদল হল না। দ্বিতীয় দিনের শেষে সাংবাদিকদের সামনে যে পিচকে ‘রাস্তার মতো’ আখ্যা দিলেন অধিনায়ক, সেই পিচের অ-আ-ক-খ যেন বুঝতেই পারলেন না টিম ইন্ডিয়ার ব্যাটাররা।

আরও পড়ুন: বাদ শুভমন, বুমরা, সিরাজ! কেমন হল ভারতের ODI স্কোয়াড?

তবে শুধু পারফরম্যান্স নয়, ব্যাটারদের পজিশন নিয়ে যেভাবে ছিনিমিনি খেলা হয়েছে, তার বিচারে দলের এই ভরাডুবির জন্য কোচকে দায়ি করাই যায়। বিশেষ করে গম্ভীর জমানায় তিন নম্বর পজিশন নিয়ে যেভাবে ‘মিউজিক্যাল চেয়ার’ খেলা হয়েছে, তাতে করে দলের ব্যাটিং লাইনআপে স্থিরতা আসেনি। রাহুল দ্রাবিড় কোচ থাকাকালীন শুভমন গিল খেলতেন তিন নম্বরে। কিন্তু কোহলির অবসরের পর তাঁকে চার নম্বরে নামানো হয়। সেই সঙ্গে তিন নম্বর নিয়ে শুরু হয় একের পর এক পরীক্ষা। সাই সুদর্শন, করুণ নায়ার, দেবদত্ত পাডিক্কল, কেএল রাহুল ও ওয়াশিংটন সুন্দর- সকলকে তিন নম্বরে নামানো হয়। কিন্তু তাতে কেউই সফলভাবে টিকে থাকতে পারেননি, যা দলের ভারসাম্য কমিয়েছে অনেকাংশে।

এইসব কারণে ভারতীয় ক্রিকেটপ্রেমীদের তরফে গম্ভীরকে ঘিরে তৈরি হয়েছে এক চাপা ক্ষোভ, যার প্রতিফলন দেখা যাচ্ছে সোশ্যাল মিডিয়ায়। অনেকেই সেখানে গম্ভীরকে কোচের পদ থেকে সরানোর দাবিতে সরব হয়েছেন। তাই, দক্ষিণ আফ্রিকার বিরুদ্ধে এই সিরিজে ভারত হোয়াইটওয়াশ হলে, গম্ভীরের চাকরি নিয়ে যদি টানাটানি পড়ে, সেক্ষেত্রে অবাক হওয়ার কিছু থাকবে না।